EWN berig dat die twee beamptes, wat Dinsdag in die Alexandra landdroshof verskyn het vir ŉ borgaansoek, van voorneme is om onskuldig te pleit op die aanklagte teen hulle. Die twee beamptes het glo ŉ vrou verkrag nadat hulle haar van die pad af getrek het. In ŉ aparte voorval is die vrou se suster glo ook dieselfde aand verkrag. Die ondersoekbeampte in die saak, Maureen Mkhize, het intussen aan die hof gesê sy glo nie daar is genoegsame bewyse om die beamptes voldoende aan die saak te verbind nie. Mkhize het ook ŉ verslag aan die hof voorgelê wat besonderhede verskaf rakende die beamptes se “beweging” die aand van die beweerde voorval. Volgens die verslag het die twee beamptes vir ses minute in Paulshof, waar die vrou glo verkrag is, gestop. Die beamptes beweer intussen dat hulle die twee susters afgetrek en op ŉ waarskuwing laat gaan het. Die beamptes beweer die susters was albei onder die invloed van alkohol.